text: Olju- og gassútbygging nær Føroyum týðandi stig nærri
text: #000001
text: Norska orkufelagið Equinor hevur tikið eitt týðandi stig nærri eini útbygging av risastóru olju- og gasskelduni Rosebank eystan fyri føroyska markið
text: #000002
text: Equinor hevur júst latið inn til orkumyndugleikarnar í Bretlandi eina umfevnandi umhvørvisfrágreiðing fyri útbygging av Rosebank kelduni skamt frá føroyska markinum. Hetta er vanliga seinasta stigið, áðrenn eitt felag skal taka endaliga avgerð um eina útbygging eins og myndugleikarnir hareftir skulu geva grønt ljós. Útbyggingin er mett at kosta umleið 80 mia. kr. og fer at hava stóran týdning fyri bretsku veitingartrygdina í framtíðini.
text: #000003
text: Roknað verður við, at Equinor longu í februar í 2023 fer at gera endaliga av, um tað fer undir útbyggingina. Kortini er lítil ivi um, at felagið fer at gera av at útbyggja hesa eina ta størstu olju- og gasskelduna, sum enn ikki er farin undir framleiðslu á øllum tí bretska landgrunninum.
text: #000004
text: Um alt gongur sum ætlað fer fyrsta framleiðslan í gongd móti endanum á 2026. Talan er tá um fyrsta partin av útbyggingini við 19.000 tunnum av olju um dagin og 500.000 kubikmetrum av gassi um dagin. Tá Rosebank er liðug útbygd skal hon framleiða 70.000 tunnur av olju og 1,7 mió. kubikmetrar av gassi um dagin.
text: #000005
text: Rosebank er mett at goyma 300 mió. tunnur av olju og gassi. Hon var funnin i 2004, og eru fleiri orsøkir til, at endalig støða til útbygging ikki verður tikin fyrr enn nú. Ein orsøk er djúpa vatnið millum Hetland og Føroyar, ein onnur er manglandi infrastrukturur og ein triðja áhaldandi broytingar í eigaraskifti.
text: #000006
text: Felagið hevur longu tryggjað sær eitt framleiðslu—og goymsluskip til komandi útbyggingina, nevniliga Petrojarl Knarr, sum higartil hevur arbeitt fyri Shell í Norðsjónum men sum verður tøkt um ikki so langa tíð.
text: #000007
text: Ætlanin er at bora 7 brunnar í fyrra partinum av útbyggingini og 5 í tí seinna. Ætlanin er at flyta oljuna til Sullom Voe oljuterminalin í Hetlandi. Gassið skal so fara gjøgnum eina nýggja gassleiðing, sum skal bindast í høvuðs gassleiðingina við Hetland.
text: #000008
text: Equinor sigur í eini fráboðan um Rosebank, at tað hevur í hyggju at elektrifisera framleiðsluskipið, sum skal taka ímóti og framleiða oljuna, soleiðis at CO2 útlátið kann minkast heilt nógv. Miðjað verður eisini móti at gera alla verkætlanina so grøna sum tilber.
text: #000009
text: Fyri bretskar myndugleikar hevur útbyggingin alstóran týdning, tí hon skal vera við til at gera Bretland minni heft at innfluttari orku eitt nú úr Russlandi.
text: #000010
text: Oljuvinnan í Bretland fylgir annars í løtuni við í, hvør verður nýggjur forsætisráðharri eftir Boris Johnson. Í hesum sambandi eru valevnini bæði boðin til Aberdeen í næstum at umrøða framtíðar olju- og gassvinnuna. Tey fara uttan iva eisini at fáa spurningar um Cambo og Rosebank.
text: #000011
text: Tíðindini um Rosebank og umhvørvisfrágreingina eru annars ovast á breddanum í øllum orkumiðlum í morgun. Fyri bretskar myndugleikar eru hetta kærkomin tíðindi, meðan tey á ongan hátt fella í góða jørð hjá umhvørvisfelagsskapum, sum eru ímóti at farið verður undir nýggjar útbyggingar av olju- og gassleiðum yvirhøvur.
text: #000012
text: Ein so stór útbygging av olju- og gasskeldu so nær Føroyum kann fáa týdning fyri føroyska veitaravinnu, nú teinurin frá oljuleiðini til Føroya er stytri enn til Skotlands og fyri tað Hetlands. Her kann vera ein møguleiki hjá føroyskum veitarum at fáa uppgávur og annars hjá fyristøðufelagnum aftanfyri útbyggingina, sum eisini er ein gamal kenningur frá oljuleiting í Føroyum, Equinor (táverandi Statoil)., at brúka Føroyar sum útgerðarstøð. Sum skilst er ætlanin í stóran mun at brúka lokalar. tvs. skotskar veitarar. Men geografiin kann eisini gera Føroyar áhugaverdar.
text: #000013
text: Enn ein útbygging við markið stendur fyri framman, tó at óvissa enn er knýtt at henni. Talan er um stóru olju- og gasskelduna Cambo, sum eins og Rosebank eisini stendur til at verða útbygd. Herfyri tók Shell seg úr ætlanini – í hvussu er fyribils. Kortini arbeiðir fyristøðufelagið Ithaca Enregy víðari við ætlanini. Herfyri skal stjórin í Shell hava úttalað, at felagið hevur ikki broytt hugsan og fer ikki at vera partur av eini útbygging av Cambo fyri einhvønn prís.
text: #000014
text: Ein orsøkin til, at Shell tók seg úr ætlanini var stóra trýstið frá umhvørvisfelagsskapum eins og ein endurskoðan av ætlanini, sum gjørdi, at Shell ikki metti íløguna vera fíggjarliga nóg forsvarliga eins og seinkingar í sambandi við viðgerð frá myndugleikum eisini løgdu fótonglar fyri útbygging.
text: #000015
text: Tað ljóðar annars, at Itacha hevur í hyggju at fara undir útbyggingina við ella uttan Shell. Spurningurin er tá, um felagið hevur fingið ella fer at fáa annað felag at gerast partur av verkætlanini. Felagið fer at taka endaliga avgerð um útbygging tíðliga í 2023.
text: #000016
text: Hetta merkir, at vit fara møguliga at síggja grønt ljós givið til tvær stórar og nýggjar útbyggingar av olju- og gassleiðum skamt frá føroyska markinum longu um eitt hálvt ár.
text: #000017
text: Ein orsøk til at føroysk vinna eins og myndugleikar fylgja gongdini hinumegin markið er tann, at hon kann fáa stóran týdning fyri framtíðar leiting og útbygging av møguligum keldum føroysku megin markið í framtíðini. Tí við hesum báðum útbyggingum verður bráddliga ein týðandi infrastrukturur í økinum, sum møgulig føroysk fund kunnu gera brúk av.
text: #000018
text: Vinarliga broyt tínar kennifíla - og privatlívsstillingar fyri at síggja hetta innihald Stillingar av farsporum
text: #000019
text: Helvtin av orkuni frá vindmyllulundum fer til spillis
text: #000023
text: Regin Mittún nýggjur fíggjarstjóri hjá Magn
text: #000024
text: Oljuprísur uppá 100 dollarar í eygsjón
text: #000025
text: Russland sendir oljutangaskip norður um Sibiria
text: #000026
text: Byggja heimsins størstu vindmylnuhøll í Esbjerg
text: #000027
text: Bera ótta fyri nýggjum grønum brennievnum
text: #000028
text: Fyristing tel. 20 80 80 [email protected]
text: #000033